عبید اقبال عاصم

عبید اقبال عاصم (پیدائش: 25 جولائی 1959ء) ایک بھارتی مسلمان عالم دین، مصنف، محقق، ادیب اور صحافی ہیں۔ ان کا تعلق دیوبند، اتر پردیش سے ہے۔ انھوں نے ابتدائی و اعلی تعلیم دار العلوم دیوبند سے حاصل کی اور اس کے بعد 1996ء میں علی گڑھ مسلم یونیورسٹی سے ایم اے کیا، پھر وہیں سے 2002ء میں پی ایچ ڈی کرکے ڈاکٹریٹ کی سند حاصل کی۔ ان کا مقالۂ پی ایچ ڈی ظفر احمد عثمانی کی حیات و خدمات پر مشتمل تھا۔

 ابتدائی و تعلیمی زندگی 
عبید اقبال عاصم 19 محرم الحرام 1379ھ مطابق 25 جولائی 1959ء کو دیوبند، اتر پردیش میں پیدا ہوئے۔

انھوں نے اپنی تعلیمی زندگی کا آغاز دار العلوم دیوبند سے کیا، جہاں سے انھوں نے 1980ء میں درس نظامی کی تکمیل کی۔ انھوں نے علی گڑھ مسلم یونیورسٹی سے 1996ء میں ایم اے (عربی) کیا اور 2002ء میں عربی میں پی ایچ ڈی کرکے ڈاکٹریٹ کی ڈگری حاصل کی۔

 عملی زندگی 
عبید اقبال عاصم نے سماجی و تعلیمی سطح پر بھی فعال کردار ادا کیا ہے۔ وہ علی گڑھ زکوٰۃ فنڈ کے جنرل سیکریٹری، آل انڈیا ایجوکیشن موومنٹ کے سیکریٹری، یوپی رابطہ کمیٹی کے رکنِ انتظامی، آل انڈیا مجلس مشاورت کی مرکزی مجلس اور کل ہند تعلیمی کاروان کے رکن ہیں۔ انھوں نے 1990ء سے علی گڑھ مسلم یونیورسٹی کی مسجد میں سالہا سال امامت کے فرائض خدمات انجام دیے۔

 ادبی و قلمی زندگی 
عبید اقبال عاصم اردو و عربی زبانوں پر عبور رکھتے ہیں اور انھوں نے علمی و تحقیقی موضوعات پر کئی کتابیں اور مقالات لکھے ہیں۔ ان کی نمایاں تصانیف میں "غبار خاطر اور اس کا شعری سرمایہ"، "اجتماعی نظام زکوۃ" اور "انصاف کی دستک" شامل ہیں۔ انھوں نے ’’دیوبند تاریخ و تہذیب کے آئینے میں‘‘ کے عنوان سے دیوبند کی تاریخ و تہذیب پر ایک کتاب لکھی۔

انھوں نے ظفر احمد عثمانی کی حیات و خدمات پر مقالہ لکھ کر پی ایچ ڈی کی ڈگری حاصل کی۔ ان کا ادبی سفر دار العلوم دیوبند کے دیواری پرچوں سے شروع ہوا اور بعد ازاں انھوں نے مختلف رسائل و جرائد میں لکھنا شروع کیا۔ وہ 1985ء تا 1986ء پندرہ روزہ "اجتماع" کے مدیر رہے۔ وہ ماہنامہ "علمی صدا"، دہلی کے جوائنٹ ایڈیٹر تھے۔ نیز وہ ماہنامہ رابطہ بلیٹن، علی گڑھ کے ایڈیٹر ہیں۔ اس کے علاوہ وہ کئی اہم روزناموں جیسے "راشٹریہ سہارا" (دہلی)، "آزاد ہند" (کولکاتا)، "منصف" (حیدرآباد) اور "انقلاب" (دہلی) میں لکھتے رہتے ہیں۔
 اہم تصانیف 
عبید اقبال عاصم کی تصانیف میں درج ذیل کتابیں بھی شامل ہیں:
 غبار خاطر اور اس کا شعری سرمایہ
 اجتماعی نظام زکوۃ
 انصاف کی دستک
 مولانا ظفر احمد عثمانی تھانوی: ایک مطالعہ
 مولانا اشرف علی تھانوی کی قرآن فہمی (مولانا اشرف علی تھانوی کی قرآنی خدمات؛ آئی ایس بی این: 978-93-91601-24-9)
 دیوبند تاریخ و تہذیب کے آئینے میں
 باتیں ملاقاتیں (شاہد زبیری کے مجموعۂ مضامین کی ترتیب)
 سوانح مولانا منصور انصاری – سدا مہاجر
(ارشد منصور غازی کے ساتھ مشترکہ طور پر)
 ذکر غازی (مولانا حامد الانصاری غازی حیات و خدمات کا تذکرہ)
 سید حامد (سید حامد کی حیات و خدمات)
 پارۂ عم کے موضوعات و مضامین

 حوالہ جات 

زمرہ:اتر پردیش کے مصنفین
زمرہ:دیوبند کی شخصیات
زمرہ:ضلع سہارنپور کی شخصیات
زمرہ:1959ء کی پیدائشیں
زمرہ:اردو محققین
زمرہ:بھارتی صحافی
زمرہ:جامعہ علی گڑھ کے فضلا
زمرہ:چودھری چرن سنگھ یونیورسٹی کے فضلا
زمرہ:دار العلوم دیوبند کے فضلا
زمرہ:بیسویں صدی کے اردو مصنفین
زمرہ:اکیسویں صدی کے اردو مصنفین
زمرہ:دیوبندی شخصیات
زمرہ:بھارت کے اردو مصنفین
زمرہ:بقید حیات شخصیات